## Uredba o unutarnjem ustrojstvu Ministarstva za javne radove, obnovu i graditeljstvo

### NN 70/2001 (3.8.2001.), Uredba o unutarnjem ustrojstvu Ministarstva za javne radove, obnovu i graditeljstvo

# VLADA REPUBLIKE HRVATSKE

if !supportEmptyParas endif

1201

Na temelju članka 60. stavaka 1. i 2.
Zakona o sustavu državne uprave (»Narodne novine«, br. 75/93, 48/99, 15/2000,
127/2000 i 59/2001) i članka 34. stavka 1. Uredbe o načelima za unutarnje
ustrojstvo tijela državne uprave (»Narodne novine«, broj 43/2001), Vlada
Republike Hrvatske je na sjednici održanoj 26. srpnja 2001. godine, donijela

## UREDBU

### o unutarnjem ustrojstvu Ministarstva za javne radove, obnovu i graditeljstvo

I. OPĆE ODREDBE

Članak 1.

Ovom Uredbom utvrđuje se unutarnje
ustrojstvo Ministarstva za javne radove, obnovu i graditeljstvo (dalje u
tekstu: Ministarstvo), nazivi upravnih organizacija, unutarnjih ustrojstvenih
jedinica i njihov djelokrug, način upravljanja tim jedinicama, te okvirni broj
državnih službenika i namještenika Ministarstva.

Članak
2.

Unutarnje
ustrojstvo, djelokrug, upravljanje kao i potreban broj državnih službenika i
namještenika uređuje se na način da Ministarstvo može obavljati upravne i druge
stručne poslove koji su mu zakonom dani u nadležnost i djelokrug.

II. UNUTARNJE USTROJSTVO I DJELOKRUG

Članak
3.

Za
obavljanje poslova iz djelokruga Ministarstva ustrojavaju se upravne
organizacije i druge unutarnje ustrojstvene jedinice:

A)
Posebne ustrojstvene jedinice:

1.
Kabinet ministra

2.
Tajništvo Ministarstva

B)
Upravne organizacije:

1.
Uprava za kapitalnu infrastrukturu i komunalno gospodarstvo

2.
Uprava za obnovu

3.
Uprava za stanovanje, graditeljstvo i stanogradnju

4.
Uprava za otočni i područni razvoj

5.
Uprava za ekonomsko-financijske poslove i poslove nadzora

6.
Uprava za prognanike, povratnike i izbjeglice.

A) 1. KABINET MINISTRA

Članak 4.

U Kabinetu ministra obavljaju se
administrativni i stručni poslovi za ministra i njegovog zamjenika;
protokolarni poslovi; poslovi u svezi kontakata i komunikacije s Hrvatskim
saborom, Vladom Republike Hrvatske i drugim tijelima državne uprave, te pravnim
osobama koje obavljaju javne ovlasti iz djelokruga Ministarstva, poslovi u
svezi sa zaprimanjem i rješavanjem pošte upućene ministru i njegovom zamjeniku;
poslovi u vezi predstavki i pritužbi građana; poslovi u vezi s evidencijom i
pohranom povjerljive pošte; poslovi u svezi informiranja javnosti o radu
Ministarstva; poslovi u svezi organiziranja promotivnih aktivnosti, kao i drugi
stručni i administrativni poslovi u vezi s realizacijom programa rada i
aktivnosti ministra i njegovog zamjenika.

A) 2. TAJNIŠTVO MINISTARSTVA

Članak 5.

U Tajništvu Ministarstva obavljaju se
administrativni i stručni poslovi usklađivanja rada upravnih organizacija u
sastavu Ministarstva i unutarnjih ustrojstvenih jedinica, daju se upute za rad
u svezi ostvarivanja plana rada, koordiniranja poslova na izradi i ostvarivanju
plana rada; usklađivanja rada u Ministarstvu na izradi nacrta prijedloga zakona
i prijedloga drugih propisa, vođenje brige o kadrovima u Ministarstvu i
predlaganje stručnog usavršavanja i osposobljavanja državnih službenika i
namještenika; skrb o urednom i pravilnom korištenju imovine i sredstava za rad
i nadzor nad radom službenika i namještenika; poduzimaju mjere za osiguranje
učinkovitosti u radu, obavljaju opći, tehnički i pomoćni poslovi, poslovi
organizacije rada i informatizacije, te obavljaju i drugi poslovi koje odredi
ministar.

Za obavljanje poslova u Tajništvu
Ministarstva ustrojavaju se sljedeći odjeli:

a) Odjel za pravne poslove, organizaciju i
informatizaciju

b) Odjel za kadrovske, opće, tehničke i
pomoćne poslove.

a) Odjel za pravne poslove, organizaciju i
informatizaciju

Članak 6.

Odjel za pravne poslove, organizaciju i
informatizaciju obav­lja upravne i stručne poslove koji se odnose na: izradu i
provedbu zakona i drugih propisa iz djelokruga Ministarstva, daje primjedbe,
prijedloge i mišljenja na nacrte prijedloga zakona drugih tijela državne
uprave; pruža pravnu pomoć ustrojstvenim jedinicama i djelatnicima
Ministarstva, surađuje s nadležnim tijelima u postupcima koji se vode pri
sudovima, priprema prijedlog odgovora na pitanja zastupnika Hrvatskoga sabora
iz djelokruga Ministarstva; izdaje potvrde korisnicima carinske povlastice za
realizaciju programa obnove, izgradnje i opremanja građevinskih objekata, te za
zbrinjavanje prognanika, povratnika i izbjeglica; izrađuje program zakonodavne
djelatnosti Ministarstva i dostavlja izvješća o realizaciji tog programa
ministru; izrađuje prijedlog plana rada Ministarstva temeljem nacrta planova
rada unutarnjih ustrojstvenih jedinica, izvješća o ostvarivanju plana rada
Ministarstva, te organizaciju rada; usklađuje provedbu međunarodnih programa i propisa
s Europskom unijom; obavlja stručne i tehničke poslove nabave i održavanja
računalne i programske opreme, analizira potrebe i zahtjeve glede informatičkih
poslova iz područja poslovanja Ministarstva, radi na unapređenju i
implementaciji informa­tičke tehnologije, formiranju integralnog informacijskog
sustava Ministarstva, daje podršku korisnicima sustava, održava koris­ničke
seminare, te obavlja i druge poslove koje odredi tajnik i ministar neposredno.

Za obavljanje poslova u Odjelu za pravne
poslove, organizaciju i informatizaciju ustrojava se:

a) 1. Odsjek za pravne i organizacijske
poslove

a) 2. Odsjek za informatizaciju.

a) 1. Odsjek za pravne i organizacijske
poslove

Odsjek za pravne i organizacijske poslove
obavlja upravne i stručne poslove koji se odnose na: izradu i provedbu zakona i
drugih propisa iz djelokruga Ministarstva, daje primjedbe, prijedloge i
mišljenja na nacrte prijedloga zakona drugih tijela državne uprave; pruža
pravnu pomoć ustrojstvenim jedinicama i djelatnicima Ministarstva, surađuje s
nadležnim tijelima u postupcima koji se vode pri redovnim sudovima, priprema
prijedlog odgovora na pitanja zastupnika Hrvatskoga sabora iz djelokruga
Ministarstva; izdaje potvrde korisnicima carinske povlastice za realizaciju
programa obnove, izgradnje i opremanja građevinskih objekata, te za
zbrinjavanje prognanika, povratnika i izbjeglica; izrađuje program zakonodavne
djelatnosti Ministarstva i dostavlja izvješća o realizaciji tog programa
ministru; priprema i izrađuje prijedlog rada Ministarstva temeljem nacrta
planova rada unutarnjih ustrojstvenih jedinica, izrađuje izvješća o
ostvarivanju plana rada Ministarstva; usklađuje provedbu međunarodnih programa
i propisa s Europskom unijom, te obavlja i druge poslove koje odredi tajnik i
ministar neposredno.

a) 2. Odsjek za informatizaciju

Odsjek za informatizaciju obavlja stručne
i tehničke poslove koji se odnose na: nabavu i održavanje računalne i
programske opreme, analiziranje potreba i zahtjeva glede informatičkih poslova
iz područja poslovanja Ministarstva, unapređenje i implementacija informatičke
tehnologije, formiranje integralnog informacijskog sustava Ministarstva,
davanje podrške korisnicima sustava, održavanje korisničkih seminara.

b) Odjel za kadrovske, opće, tehničke i
pomoćne poslove

Članak
7.

Odjel
za kadrovske, opće, tehničke i pomoćne poslove prati i provodi mjere kadrovske
politike Ministarstva, obavlja upravne, stručne i administrativne poslove u
vezi izbora i prijama na rad i rasporeda na radna mjesta službenika i
namještenika, rješava o pravima, obvezama i odgovornostima službenika i
namještenika koja proizlaze iz rada i u svezi rada, sudjeluje u izradi akata
kojima se uređuju prava, obveze i/ili odgovornosti službenika i namještenika u
svezi rada, vodi osobne očevidnike i druge potrebne evidencije službenika i
namještenika, sudjeluje u izradi, donošenju i realizaciji plana i programa
stručnog usavršavanja i osposobljavanja, te obavlja i druge stručne i
administrativne poslove u svezi s kadrovima Ministarstva, poslove koji se
odnose na pisarnicu, pismohranu, opće plansko-analitičke poslove; priprema
prijedloge planova za obranu zemlje u djelatnostima iz djelokruga Ministarstva,
izrađuje plan obrane Ministarstva, donosi metodo­loške, stručne i tehničke
upute za provođenje obrambenih priprema u pravnim osobama posebno značajnim za
obranu Republike Hrvatske iz djelokruga Ministarstva; obavlja stručne i
tehničke poslove za potrebe Ministarstva u svezi korištenja i održavanja
vozila, tekućeg održavanja zgrada, instalacija i uređaja, opremanja prostorija,
čišćenja radnih prostrija, skrbi o urednom i pravilnom korištenju imovine i
sredstava rada, te obavlja i druge poslove koje odredi tajnik i ministar
neposredno.

Za
obavljanje poslova u Odjelu za kadrovske, opće, tehničke i pomoćne poslove ustrojava
se:

b)
1. Odsjek za kadrovske i opće poslove

b)
1.1. Pododsjek za kadrovske poslove

b)
1.2. Pododsjek za opće poslove

b)
2. Odsjek za tehničke i pomoćne poslove

b) 1. Odsjek za kadrovske i opće poslove

Odsjek za kadrovske i opće poslove prati i
provodi mjere kadrovske politike Ministarstva, obavlja upravne, stručne i
administrativne poslove u vezi izbora i prijama na rad i rasporeda na radna
mjesta službenika i namještenika, rješava o pravima, obvezama i odgovornostima
službenika i namještenika koja proizlaze iz rada i u svezi rada, sudjeluje u
izradi akata kojima se uređuju prava, obveze i/ili odgovornosti službenika i
namještenika u svezi rada, vodi osobne očevidnike i druge potrebne evidencije
službenika i namještenika, sudjeluje u izradi, donošenju i realizaciji plana i
programa stručnog usavršavanja i osposobljavanja, te obavlja i druge stručne i
administrativne poslove u svezi s kadrovima Ministarstva, poslove koji se
odnose na pisarnicu, pismohranu, opće plansko-analitičke poslove; priprema prijedloge
planova za obranu zemlje u djelatnostima iz djelokruga Ministarstva, izrađuje
plan obrane Ministarstva, donosi metodološke, stručne i tehničke upute za
provođenje obrambenih priprema u pravnim osobama posebno značajnim za obranu
Republike Hrvatske iz djelokruga Ministarstva.

b) 1.1. Pododsjek za kadrovske poslove

Pododsjek za kadrovske poslove prati i
provodi mjere kadrovske politike Ministarstva, obavlja upravne, stručne i
administrativne poslove u vezi izbora i prijama na rad i rasporeda na radna mjesta
službenika i namještenika, rješava o pravima, obvezama i odgovornostima
službenika i namještenika koja proizlaze iz rada i u svezi rada, sudjeluje u
izradi akata kojima se uređuju prava, obveze i/ili odgovornosti službenika i
namještenika u svezi rada, vodi osobne očevidnike i druge potrebne evidencije
službenika i namještenika, sudjeluje u izradi, donošenju i realizaciji plana i
programa stručnog usavršavanja i osposobljavanja, te obavlja i druge stručne i
administrativne poslove u svezi s kadrovima Ministarstva, priprema prijedloge
planova za obranu zemlje u djelatnostima iz djelokruga Ministarstva, izrađuje
plan obrane Ministarstva, donosi metodološke, stručne i tehničke upute za
provođenje obrambenih priprema u pravnim osobama posebno značajnim za obranu
Republike Hrvatske iz djelokruga Ministarstva.

b) 1.2. Pododsjek za opće poslove

Pododsjek za opće poslove obavlja stručne
i administrativne poslove koji se odnose na pisarnicu, odnosno prijam i dostavu
pošte, raspoređivanje akata i otpremu i pismohranu, odnosno arhiviranje i
čuvanje registraturne građe koja nastaje radom u Ministarstvu.

b) 2. Odsjek za tehničke i pomoćne poslove

Odsjek za tehničke i pomoćne poslove
obavlja stručne i tehničke poslove za potrebe Ministarstva u svezi korištenja i
održavanja vozila, tekućeg održavanja zgrada, instalacija i uređaja, opremanja
prostorija, čišćenja radnih prostrija, skrbi o urednom i pravilnom korišenju
imovine i sredstava rada.

B) 1. UPRAVA ZA KAPITALNU INFRASTRUKTURU
I KOMUNALNO GOSPODARSTVO

Članak 8.

Uprava za kapitalnu infrastrukturu i
komunalno gospodarstvo obavlja upravne i stručne poslove koji se odnose na:
organizaciju izrade strateških infrastrukturnih projekata i investicijskih
programa od posebnog značenja za Republiku Hrvatsku i pripremanje prijedloga
Vladi Republike Hrvatske za njihovo odobravanje; organiziranje tome
odgovarajućih velikih infrastrukturnih investicijskih radova u izgradnji
objekata i uređaja vodoprivredne i prometne infrastrukture, osim njihove
rekonstrukcije i održavanja, i drugih odgovarajućih krupnih infrastrukturnih
radova od značaja za održivi razvoj Republike Hrvatske koji se u cijelosti ili
u većoj mjeri financiraju sredstvima državnog proračuna, te usklađuju
aktivnosti drugih subjekata u izgradnji takvih objekata i prati i kontrolira te
investicije; praćenje i analizu stanja komunalne djelatnosti; predlaže mjere i
provodi politiku, te osigurava izvršavanje zakona i drugih propisa u komunalnom
gospodarstvu, prati i nadzire provedbu zakona i podzakonskih propisa i akata
jedinica lokalne samouprave, priprema, planira i predlaže mjere i programe za
unapređivanje stanja u području, provodi mjere u cilju poticanja razvoja
komunalnog gospodarstva, te obavlja i druge poslove koje odredi ministar.

Za obavljanje poslova u Upravi za kapitalnu
infrastrukturu i komunalno gospodarstvo ustrojavaju se sljedeći odjeli:

a) Odjel za kapitalnu infrastrukturu

b) Odjel za komunalno gospodarstvo.

a) Odjel za kapitalnu infrastrukturu

Članak 9.

Odjel za kapitalnu infrastrukturu prati i
analizira različite metode financiranja izgradnje i utvrđuje optimalne modele
za pojedine objekte kapitalnih investicija; provodi ili organizira provođenje i
nadzor izrade studija opravdanosti, izbora modela, pripreme natječajne
dokumentacije, provođenja natječaja, izbor najpovoljnijeg ponuditelja i
pripremu koncesijskog ugovora; prati objekt pod koncesijom do isteka roka
dovršetka izgradnje objekta; priprema modalitete i potrebne uvjete za osnivanje
trgovačkih društava u pretežnom državnom vlasništvu kojim će se dodijeliti
koncesija; prati rad tih društava i ostvarenje elemenata određenih koncesijskim
ugovorom; sudjeluje u izboru optimalnog modela i prati provođenje poželjnih
preoblikovanja takvih društava; sudjeluje s ostalim nadležnim ministarstvima u
pripremi strateških i programskih dokumenata koji su propisani Zakonom ili ih
Vlada Republike Hrvatske predlaže Hrvatskom saboru na usvajanje u dijelu koji
se odnosi na kapitalne investicije; prikupljaju se i obrađuju podaci o svim
kapitalnim investicijama infrastrukturnih radova od značaja za održivi razvoj
Republike Hrvatske; vodi se statistika i analiza ostvarenja ugovora za
relizaciju kapitalnih investicija, koncesijskih ugovora i ostalih ugovora iz
nadležnosti Uprave; provodi ili organizira postupak ustupanja radova, što
uključuje pripremu natječajne dokumentacije, provođenje natječaja, izbor
najpovoljnijeg ponuđača i ugovaranje; organizira građenje kapitalnih objekata
putem tijela utvrđenih Zakonom ili posebnom odlukom Vlade Republike Hrvatske;
prati izvršenje ugovora o građenju prema ugovorenoj dinamici, kvaliteti i
ugovorenim financijskim elementima; priprema izradu nacrta prijedloga zakona,
organizira i nadzire poslove izvlaštenja zemljišta za objekte kapitalnih
investicija; kontrolira sve financijske tokove vezane za realizaciju izgradnje
kapitalnih investicija i koncesijskih ugovora iz nadležnosti Uprave za potrebe
državnog proračuna.

b) Odjel za komunalno gospodarstvo

Članak
10.

Odjel
za komunalno gospodarstvo osigurava praćenje stanja u komunalnom gospodarstvu i
obavljanje komunalnih djelatnosti; prikuplja podatke i vodi evidenciju o
komunalnoj naknadi, komunalnom doprinosu, cijenama komunalnih usluga, te drugim
troško­vima i aktivnostima vezanim za komunalno gospodarstvo, ustrojava i
održava banku podataka za opće, tehničke i financijske elemente kompletnog
komunalnog gospodarstva Republike Hrvatske; prikuplja informacije o primjeni
novih tehnologija i materijala, a radi pregleda cjelovitog stanja u području,
osigurava realizaciju mjera i programa za unapređivanje stanja u komunalnom
gospodarstvu, provodi aktivnosti u cilju poticanja razvoja komunalnog
gospodarstva, pruža stručnu pomoć subjektima u komunalnom gospodarstvu;
koordinira i priprema izradu nacrta prijedloga zakona i prijedloga drugih
propisa, provodi upravni nadzor, priprema odgovore na zastupnička pitanja,
odgovara na predstavke i daje stručna mišljenja i objašnjenja o načinu provedbe
zakona i drugih propisa; prati propise iz svih djelokruga, daje stručna
mišljenja lokalnoj samoupravi vezano na izradu njihovih podzakonskih propisa; u
cilju provedbe propisa koordinira rad s ostalim subjektima u komunalnom
gospodarstvu.

B) 2. UPRAVA ZA OBNOVU

Članak
11.

Uprava
za obnovu obavlja upravne i stručne poslove koji se odnose na planiranje,
pripremu, organizaciju, provedbu i nadzor provedbe obnove u ratu oštećenih ili
uništenih objekata, i to: obnovu stambenih objekata, obnovu i izgradnju
objekata komunalne, socijalne i društvene infrastrukture u područjima posebne
dr‚avne skrbi i ostalim područjima (otoci, pogranična naselja) i objekata javne
namjene (prosvjetnih, kulturnih, zdravstvenih i socijalnih, sakralnih i drugih
objekata); tehničke poslove realizacije i dodjele građevinskog zemljišta u
državnom vlasništvu i osnovnog građevinskog materijala na područjima posebne
državne skrbi, prikuplja programske i druge informacije od značaja za obnovu;
izradu i provođenje zakona i drugih propisa iz područja obnove, izradu
programa, mjera i projekata od značaja za obnovu, usklađivanje aktivnosti
pojedinih službi unutar tijela jedinica lokalne i područne (regionalne)
samouprave, a osobito županijskih ureda nadležnih za poslove obnove, aktivnosti
koje u svezi s obnovom provode odgovarajuća ministarstva, državne upravne
organizacije, ustanove i drugi sudionici obnove (međunarodne donatorske
organizacije), rješavanje u upravnom postupku o pravu na obnovu; predlaganje
financijske politike u svezi s obnovom, te obavlja i druge poslove koje odredi
ministar.

Za
obavljanje poslova u Upravi za obnovu ustrojavaju se sljedeći odjeli:

a)
Odjel za upravne poslove i dokumentaciju

b)
Odjel pripreme i ugovaranje investicija

c)
Odjel za obnovu stambenih jedinica

d)
Odjel za obnovu i izgradnju objekata infrastrukture.

a) Odjel za upravne poslove i
dokumentaciju

Članak
12.

Odjel
za upravne poslove i dokumentaciju obavlja upravne i stručne poslove u vezi
provedbe Zakona o obnovi; rješava u uprav­nom postupku o pravu na obnovu i
provodi upravni nadzor, obavlja i druge upravno-pravne poslove za potrebe
Uprave, daje prijedloge za pokretanje kaznenog postupka protiv osoba koje su
protuzakonito ostvarile pravo na obnovu; pruža stručnu pomoć županijskim
uredima nadležnim za poslove obnove; obavlja pismenu i usmenu komunikaciju s
korisnicima u svezi ostvarivanja prava na obnovu; vodi očevidnike o ostvarenim pravima
na obnovu; prikuplja i obrađuje podatke o korisnicima obnove i objektima
obnove; izrađuje odgovarajuća izvješća, preglede, plansko-ana­litičke podatke u
svezi s obnovom; obavlja unos, kontrolu, infor­matičku obradu i pohranu
podataka.

Za
obavljanje poslova i zadaća u Odjelu za upravne poslove i dokumentaciju
ustrojava se:

a)
1. Odsjek za upravne poslove

a)
2. Odsjek za dokumentaciju i analizu.

a) 1. Odsjek za upravne poslove

Odsjek za upravne poslove obavlja upravne
i stručne poslove koji se odnose na provedbu Zakona o obnovi i drugih propisa
vezanih za proces obnove; provodi drugostupanjski postupak u svezi ostvarivanja
prava na obnovu, te o tome vodi očevidnik; provodi upravni nadzor nad primjenom
propisa i u radu županijskih ureda nadležnih za poslove obnove; priprema nacrte
propisa iz područja obnove, daje stručna mišljenja i tumačenja u svezi s
obnovom, pruža stručnu pomoć županijskim uredima nadležnim za poslove obnove,
te obavlja pismenu i usmenu komunikaciju s korisnicima prava na obnovu; planira
i provodi realizaciju isplate novčanih potpora po osnovi posebnih prava;
izrađuje godišnje programe rada i prati njihovo izvršavanje; daje stručna
mišljenja i savjete u svezi ostvarivanja posebnih prava; organizira i planira
postupak stručnog izračuna visine utrošenih sredstava.

a) 2. Odsjek za dokumentaciju i analizu

Odsjek za dokumentaciju i analizu
organizira, provodi i nadzire informatičko-dokumentacijsko praćenje aktivnosti
i programa obnove; ustrojava i održava evidencije o korisnicima prava po modelima
obnove i teritorijalnom ustroju; organizira i provodi strojnu kontrolu
ispravnosti utvrđenih prava; planira i provodi realizaciju prava na novčane
potpore za popravak i opremanje korisnika i o tome vodi evidenciju; organizira
pohranjivanje i zaštitu podataka; koordinira rad na izradi informativnih
izvješća o stanju i aktivnostima obnove; planira i provodi razmjenu podataka o
korisnicima prava s drugim tijelima i upravama koje provode stambeno
zbrinjavanje; instalira i održava računalske i terminalske mreže, organizira i
održava rad računala i programskih osnova rada; pruža informatičku podršku svim
djelatnicima i ustrojstvenim jedinicama Uprave za obnovu, izrađuje potrebna
izvješća i provodi informatičku razmjenu podataka s županijskim uredima i ostalim
tijelima, te izrađuje godišnje planove rada i prati njegovo izvršavanje.

b) Odjel za pripremu i ugovaranje
investicija

Članak 13.

Odjel za pripremu i ugovaranje investicija
obavlja stručne poslove koji se odnose na pripremanje i predlaganje tendera i
druge dokumentacije za objavu i provedbu javnog nadmetanja za ustupanje radova
obnove, rasčlambu i odabir najpovoljnijih ponuditelja i sklapanje ugovora s
izvoditeljima radova i ostalim učesnicima obnove; priprema i izrađuje nacrte
ugovora i o tome vodi evidenciju; te vodi potrebne očevidnike i čuvanje
dokumentacije vezane na ustupanje i ugovaranje radova; prati zakonske i druge
propise iz djelokruga rada.

c) Odjel za obnovu stambenih jedinica

Članak 14.

Odjel za obnovu stambenih jedinica obavlja
stručne poslove koji se odnose na izradu prijedloga i programa obnove i
pripremu radova obnove obiteljskih kuća i oštećenih stanova u višestam­benim
zgradama; usklađuje rad svih sudionika u pripremi i realizaciji radova obnove;
neposredno organizira provedbu svih radova koji se odnose na popravak, obnovu i
izgradnju stambenih jedinica; usmjerava i koordinira rad sudionika obnove
(područne i lokalne nadzorne službe i izvoditelji radova), tehničke poslove
realizacije i dodjele građevinskog zemljišta u državnom vlasništvu i osnovnog
građevinskog materijala na područjima posebne državne skrbi; poslove u svezi
izrade prijedloga i programa obnove i pripremu radova obnove objekata javne
namjene (prosvjetnih, kulturnih, zdravstvenih, socijalnih, sakralnih i drugih
objekata); usklađuje rad svih sudionika u pripremi i realizaciji radova obnove;
neposredno organizira provedbu svih radova koji se odnose na popravak, obnovu i
izgradnju navedenih objekata, usmjerava i kontrolira rad nadzornih službi i
izvoditelja radova; poslove upisa i praćenja obračunskih situacija, te temeljem
podataka dobivenih od Uprave za financijsko-računovodstvene poslove prati
dinamiku plaćanja obračunskih situacija, vodi očevidnik obračunskih situacija;
izrađuje izvješća o dinamici plaćanja.

Za obavljanje poslova i zadaća u Odjelu za
obnovu stambenih jedinica ustrojava se:

c) 1. Odsjek za obnovu obiteljskih kuća

c) 2. Odsjek za obnovu višestambenih
zgrada i objekata javne namjene.

c) 1. Odsjek za obnovu obiteljskih kuća

Odsjek za obnovu obiteljskih kuća obavlja
stručne poslove koji se odnose na izradu prijedloga programa obnove obiteljskih
kuća; organizaciju, provedbu i nadzor nad provođenjem programa organizirane
obnove obiteljskih kuća; usklađuje rad svih sudionika u realizaciji programa
obnove (područne i lokalne nadzorne slu‚be, izvođači radova obnove, dobavljači
i dr.); organizira i provodi opremanje korisnika prava najnužnijim predmetima
kućans­tva; sudjeluje u izradi periodičnih izvješća o stanju obnove obiteljskih
kuća i pratećim aktivnostima obnove; organizira i provodi razmjenu podataka i
informacija s nadzornim službama, te uskla­đuje rad i nadležnost glavnih
inženjera i nadzornih službi; daje smjernice i prijedloge za učinkovitiji rad i
za otklanjanje eventualnih nepravilnosti i propusta u realizaciji programa
rada; daje naputke, mišljenja i tumačenja za stručno-tehničke probleme;
organizira zaprimanje i obradu obračunskih situacija i njihovo dostavljanje na
naplatu; zaprima predstavke korisnika prava i po provedenim očevidima daje
naputke za njihovo rješavanje; analitički prati tijek realizacije programa i
izrađuje potrebna izvješća; tekuće prati realizaciju izvršenja programa; daje
inicijative i prijedloge za izmjene i dopune planova rada, izvješćuje o
problemima u izvršenju programa rada i daje prijedloge za njihovo rješavanje.

c) 2. Odsjek za obnovu višestambenih
zgrada
i objekata javne namjene

Odsjek za obnovu višestambenih zgrada i
objekata javne namjene obavlja stručne poslove koji se odnose na planiranje,
pripremu i provođenje programa obnove; usklađuje rad svih sudionika u
programima obnove; uskladuje prioritete predložene po tijelima uprave i drugim
institucijama, te županijskim uredima nadležnim za obnovu; prikuplja i obrađuje
stručnu dokumentaciju i ostale podatke vezane za realizaciju programa obnove;
prati tijek izvršenja po programima i objektima obnove; zaprima i obrađuje
obračunske situacije sudionika; izrađuje potrebna izvješća i analize o
programima obnove; analizira probleme i poteškoće u izvrše­nju programa i daje
inicijative i prijedloge za njihovo rješavanje.

d) Odjel za obnovu i izgradnju objekata
infrastrukture

Članak
15.

Odjel
za obnovu i izgradnju objekata infrastrukture obavlja upravne i stručne poslove
koji se odnose na izradu prijedloga i programa obnove i izgradnje infrastrukturnih
objekata na područ­jima posebne državne skrbi, otocima i pograničnim
područjima; usklađuje rad svih sudionika u pripremi i realizaciji radova,
neposredno organizira provedbu svih radova, usmjerava i kontrolira rad
nadzornih službi i izvoditelja radova; vodi očevidnik o izgrađenim
infrastrukturnim objektima; vodi očevidnik o pred­loženim potrebama, o
završenim projektima i projektima u tijeku; priprema i izrađuje potrebna
izvješća; planira, priprema i provodi programe obnove i izgradnje objekata
komunalne infrastrukture u navedenim područjima; izrađuje godišnje planove i
programe rada, te prati njihovo izvršenje.

B) 3. UPRAVA ZA STANOVANJE, GRADITELJSTVO
I STANOGRADNJU

Članak
16.

Uprava
za stanovanje, graditeljstvo i stanogradnju obavlja upravne i stručne poslove
koji se odnose na: planiranje, pripremu, organizaciju, financiranje, provedbu i
nadzor građenja stanova pod povoljnim uvjetima, i to onim skupinama pučanstva
koje ne mogu samostalno, bez državne pomoći, osigurati za svoje neophodne
potrebe primjeren stambeni prostor, a posebno za obitelji poginulih, umrlih,
zatočenih ili nestalih hrvatskih branitelja i hrvatskim ratnim vojnim
invalidima iz Domovinskog rata; planiranje mjera politike te osiguranje
provođenja politike u stanovanju i graditeljstvu, prati i analizira stanje u
području; priprema, planira i predlaže strategiju i mjere u cilju unapređenja
stanovanja, razvoja i unapređivanja graditeljstva; daje stručna mišljenja i
upute, sudjeluje u izradi propisa, te priprema stručne podloge za izradu zakona,
drugih propisa i normativa iz područja graditeljstva i stanovanja; sudjeluje u
ostvarivanju međunarodne suradnje u području graditeljstva i stanovanja, te
obavlja i druge poslove koje odredi ministar.

Za
obavljanje poslova u Upravi za stanovanje, graditeljstvo i stanogradnju
ustrojavaju se sljedeći odjeli:

1.
Odjel za pripremu investicija

2.
Odjel za provedbu investicija

3.
Odjel za graditeljstvo i unapređenje stanovanja.

1. Odjel za pripremu investicija

Članak 17.

Odjel za pripremu investicija obavlja
stručne poslove koji se odnose na pripremu investicija u stanogradnji i
graditeljstvu: izrađuje prijedloge i programe stanogradnje i graditeljstva;
uskla­đuje rad svih sudionika u pripremi i realizaciji investicija; priprema i
predlaže tendere i drugu dokumentaciju za raspis i provedbu javnog nadmetanja
za nabavku roba i usluga i ustupanje radova, te na bazi prikupljenih ponuda
predlaže odabir najpovoljnijih ponuditelja i obavlja poslove vezane za
sklapanje ugovora, te druge pravne i stručne poslove u realizaciji programa.

Za obavljanje poslova u Odjelu za pripremu
investicija ustrojava se:

a) 1. Odsjek za pripremu zemljišta i
komunalnu infrastrukturu

b) 2. Odsjek za pravne poslove.

a) 1. Odsjek za pripremu zemljišta
i komunalnu infrastrukturu

Odsjek za pripremu zemljišta i komunalnu
infrastrukturu obavlja upravne i stručne poslove koji se odnose na osiguranje
građevinskog zemljišta i komunalnu opremljenost zemljišta, te druge stručne
poslove koji se odnose na pripremu zemljišta, ishođenje lokacijskih, građevnih
i drugih dozvola, godišnjih programa izgradnje za stradalnike i poticane
stanogradnje.

a) 2. Odsjek za pravne poslove

Odsjek za pravne poslove obavlja upravne i
stručne poslove koji se odnose na stambeno zbrinjavanje stradalnika Domovinskog
rata; provodi upravni postupak o ostvarivanju prava na jednokratnu novčanu
potporu za hrvatske ratne vojne invalide Domovinskog rata i članove obitelji
stradalnika Domovinskog rata; pruža stručnu pomoć korisnicima u ostvarivanju
njihovih prava; daje očitovanja na predstavke i pritužbe građana, udruga,
pravnih osoba i drugih; obavlja stručne poslove izrade svih vrsta ugovora kao i
poslove izrade nacrta i prijedloga sustavnih i drugih zakona i propisa; prati
primjenu propisa u svezi poslova iz djelokruga Uprave.

2. Odjel za provedbu investicija

Članak
18.

Odjel
za provedbu investicija obavlja stručne poslove koji se odnose na
organiziranje, operativno provođenje i financijsko praćenje realizacije
projekata stanogradnje i graditeljstva; provodi dokumentacijsko praćenje tijeka
građenja, kontrolu provedbe i ispunjenje plana, te izradu izvješća o
realizaciji programa.

3. Odjel za graditeljstvo i unapređenje
stanovanja

Članak
19.

Odjel
za graditeljstvo i unapređenje stanovanja obavlja stručne poslove koji se
odnose na praćenje graditeljstva u cjelini, mjere gospodarske politike u
graditeljstvu, stanovanju, gradnji stanova i naselja; obavlja poslove pripreme
i realizacije politike strateškog razvoja graditeljstva i ostvarivanja
međunarodne suradnje u graditeljstvu; planira i predlaže strategiju, mjere i
programe u cilju unapređenja stanovanja, kvalitete stanovanja i načine za
rješavanje stambenih pitanja građana; razrađuje socijalni, ekonomski i
makroekonomski aspekt stanovanja.

B) 4. UPRAVA ZA OTOČNI I PODRUČNI RAZVOJ

Članak 20.

Uprava za otočni i područni razvoj obavlja
upravne i stručne poslove koji se odnose na područja jadranskih otoka i
područja posebne državne skrbi i to: poslove koji se odnose na održivi razvoj
otoka i otočnih skupina, odnosno poslove izgradnje otočne komunalne
infrastrukture, poslove prometnog povezivanja otoka, poslove lova i malog
ribolova, poslove gospodarskog razvitka, poslove izrade državnih programa
razvitka otoka, te poslove provođenja državnih poticajnih mjera; poslovi koji
se odnose na otklanjanje posljedica rata, bržeg povratka prognanika i
izbjeglica, poslove pripreme za dodjelu građevinskog zemljišta u državnom
vlasništvu i osnovnog građevinskog materijala na područjima posebne državne
skrbi, poticanje demografskog i gospodarskog napretka, te postizanje što
ravnomjernijeg razvitka svih područja Republike Hrvatske, te obavlja i druge
poslove koje odredi ministar.

Za obavljanje poslova i zadaća u Upravi za
otočni i područni razvoj ustrojavaju se sljedeći odjeli:

a) Odjel za otočni razvoj

b) Odjel za područja posebne državne
skrbi.

a) Odjel za otočni razvoj

Članak 21.

Odjel za otočni razvoj obavlja upravne i
stručne poslove koji se odnose na pokretanje, usklađivanje i nadzor poslova
određenih tijela lokalne i područne (regionalne) samouprave pri kandidaturi
prioritetnih projekata otočne komunalne infrastrukture; uskla­đivanje
odgovarajućih tijela državne uprave i trgovačka društva u vlasništvu države na
izradi i provedbi državnih infrastrukturnih i suprastrukturnih programa;
prikupljanje, analizu, sistematizaciju i verificiranje projektne dokumentacije
za otočnu komunalnu infrastrukturu; odabir i definiranje kriterija projekata za
ulaganje u otočnu infrastrukturu; osmišljavanje, izrada i nadziranje
realizacije Godišnjeg programa usmjeravanja i rasporeda sredstava u otočnu
komunalnu infrastrukturu i otočni održivi razvoj; pokretanje, uskla­đivanje i
nadzor poslova određenih tijela lokalne i područne (regionalne) samouprave
utvrđenih Nacionalnim programom razvoja otoka i propisima o otočnom razvoju, te
Zakonom o otocima; poticanje i nadziranje izrade prostorno-planske
dokumentacije otoka i skupina otoka; nadzor nad provođenjem Zakona o otocima
vezano uz povlastice u potrošnji vode, dodjelu naknada poslodavcima za
zapošljavanje na otocima, zakonske odredbe o otočnom lovstvu, pokretanje i
financiranje izrade te promidžbu, usklađivanje i nadzor provedbe programa
održivog razvoja otoka i otočnih skupina i ostalih otočnih programa i
projekata; izradu nacrta Otočnog godišnjeg programa Vlade Republike Hrvatske;
nadzor usklađenosti županijskih, općinskih i gradskih razvojnih odluka i
donesenih programa održivog razvoja otoka i otočnih skupina; planiranje tekućih
i kapitalnih transfera za poticanje otočnog održivog razvoja; planiranje i
usmjeravanje razvoja otočnih luka, te otočne infrastrukture (komunalne,
socijalne); poticanje i nadziranje svih vidova međuotočnog i otočnog prometa
(pomorski, kopneni, zračni); poticanje poduzetništva kroz utvr­đivanje
stimulativnih mjera; primjena odredbi zakona kojim se potiče održivi otočni
razvoj poljoprivrede, šumarstva, lovstva; suradnju na izradi podzakonskih i
drugih propisa koji uređuju uprav­ljanje otočnim razvojem i pospješivanje
postupka njihova donošenja i provedbe; opsluživanje rada Otočnog vijeća;
poticanje i nadziranje provedbe razvojnih mjera propisanih zakonima i propisima
o otočnom razvoju.

b) Odjel za područja posebne državne skrbi

Članak 22.

Odjel za područja posebne državne skrbi
obavlja upravne i stručne poslove koji se odnose na područja posebne državne
skrbi i to: prikupljanje programskih i drugih informacija od značaja za
područja posebne državne skrbi, izrada ili ustupanje i nadzor nad izradom
razvojne dokumentacije, znanstveno-stručnih studija i elaborata, te razvojnim
projektima i programima u svezi s razradom područne, gospodarske,
infrastrukturne i demografske politike, izradi zakonskih i drugih propisa
kojima se uređuje upravljanje područnim razvojem, organiziranje, planiranje,
priprema i odobravanje transfera iz državnog proračuna i sredstava iz drugih
izvora koji su namjenjeni području posebne državne skrbi, izradu stručnih
podloga i baze podataka od značenja za razvojne programe i projekte područnog
razvoja; definiranje prostornih resursa i planiranje njegovog korištenja;
razvrstavanje područja Republike Hrvatske po razvijenosti; poslovi pripreme za
dodjelu građe­vinskog zemljišta u državnom vlasništvu i osnovnog građevinskog
materijala na područjima posebne državne skrbi; pokretanje, usklađivanje i
nadzor poslova određenih tijela državne uprave i lokalne i područne
(regionalne) samouprave utvrđenih nacionalnim programima, strategijama, te
zakonima i propisima, uobli­čavanje i predlaganje mjera područne gospodarske
politike na području posebne državne skrbi i praćenje njihovih učinaka;
poticanje i usklađivanje rada odgovarajućih tijela državne uprave i rada drugih
tijela na izradi, donošenju i provedbi državnih infrastrukturnih programa;
realizacija, usklađivanje i nadzor godišnjeg programa poticaja gospodarskih i
infrastrukturnih djelatnosti nad tijelima lokalne i područne (regionalne)
samouprave.

B) 5. UPRAVA ZA EKONOMSKO-FINANCIJSKE
POSLOVE I POSLOVE NADZORA

Članak 23.

Uprava za ekonomsko-financijske poslove i
poslove nadzora obavlja stručne poslove koji se odnose na: planiranje potrebnih
financijskih i materijalnih sredstava; izradu odgovarajućih izvješ­ća, pregleda
i plansko-analitičkih podataka, izradu bilance i računa primitaka i izdataka;
pripremu, praćenje i izvršenje tekućih i kapitalnih izdataka sukladno
pozicijama državnog proračuna s naglaskom na praćenje izdataka po osnovi
rješenja županijskih ureda nadležnih za poslove obnove i rješenja Ministarstva
(o ostvarivanju prava na potporu za popravak ratom oštećenih stambenih objekata
nižih stupnjeva oštećenja, o potpori za opremanje stambenih objekata, o
ostvarivanju prava na povrat vlastito uloženih sredstava u obnovu stambenih
objekata, te rješenja o dodjeli stambenih kredita i potpora za stambeno
zbrinjavanje stradalnika Domovinskog rata); pripremu, praćenje i izvršenje
transfera za kapitalne investicije; obračun isplate plaća i raznih novčanih
naknada; vođenje propisane knjigovodstvene i financijske dokumentacije; nabavke
materijala i usluga; obavlja upravne i stručne poslove kontrole svih aktivnosti
koje obavljaju ostale ustrojstvene jedinice Ministarstva i to: kontrolu i
nadzor primjene, odnosno provedbe zakona i drugih propisa iz djelokruga
(propisa: o obnovi, gradnji, nabavi roba, usluga i ustupanju radova, područnom
i otočnom razvoju, komunalnom gospodarstvu, stambenom zbrinjavanju građana određenih
skupina /stradalnika Domovinskog rata i drugih socijalnih skupina/); kontrolira
kvalitetu i kvantitetu izvršenih radova obnove stambenih objekata, objekata
javne namjene i gospodarskih objekata, projektno-tehničku dokumentaciju i
ovjere obračunskih situacija; prati i nadzire rad nadzornih službi (lokalnih i
područnih) te izvođača radova; predlaže mjere za otklanjanje utvrđenih
nepravilnosti u izvedbi radova; surađuje, koordinira i usklađuje aktivnosti
ustrojstvenih jedinica u pripremi i provedbi postupka javnog nadmetanja nabava
roba, usluga i ustupanju radova; kontrolira realizaciju plaćanja pridržavanja
rokova određenih ugovorima naručitelja i izvođača; kontrolira namjensko
korištenje, odnosno isplatu novčanih sredstava sukladno zakonu (o državnom proračunu
i o izvršavanju državnog proračuna) i drugim propisima, te obavlja i druge
poslove koje odredi ministar.

Za obavljanje poslova u Upravi za
ekonomsko-financijske poslove i posove nadzora ustrojavaju se sljedeći odjeli:

a) Odjel za pripremu i izvršenje proračuna

b) Odjel za računovodstvene poslove i
nabavke

c) Odjel nadzora i kontrole
tehničko-financijskih poslova.

a) Odjel za pripremu i izvršenje proračuna

Članak 24.

Odjel za pripremu i izvršenje proračuna
obavlja planske poslove iz područje ukupnih javnih izdataka; izrađuje
financijska izvješća i planove prema državnom proračunu, odnosno definira
financijske obveze za projekte u tijeku i nove projekte; vodi poslove
likvidiranja i obračunavanja izravnih kapitalnih ulaganja; priprema zahtjeve za
izvršenje kapitalnih izdataka i transfera putem sustava Državne riznice;
obavlja poslove evidencije kapitalne imovine i usklađuje sa stvarnim stanjem;
upravlja i izvršava posebne oblike plaćanja obveza po kapitalnim projektima
dionicama/udjelima iz državnog portfelja, definiranjem prijenosa prava nad
vlasničkim pozicijama i vodi evidenciju o gospodarenju vrijednosnicama.

b) Odjel za računovodstvene poslove i
nabavke

Članak 25.

Odjel za računovodstvene poslove i nabavke
obavlja stručne poslove koji se odnose na planiranje i izvršenje tekućih
izdataka; knjigovodstveno praćenje izvršenja primitaka i izdataka po pozicijama
državnog proračuna; blagajničko poslovanje; koordinira potrebe za nabavke
unutar uprava u okviru Ministarstva; priprema dokumentaciju za raspisivanje
javnih natječaja za odabir najpovoljnijih dobavljača; obavlja nabavke i
izvršava obveze po ugovorima o nabavkama, te obavlja poslove kontiranja
knjigovodstvenih dokumenata, knjiženja i unosa radi evidencije sredstava po
pozicijama državnog proračuna; obavlja poslove obračuna plaća i izdataka za
zaposlene; ispostavljanja naloga platnog prometa, vođenje evidencije
likvidacije blagajničkog poslovanja kao likvidacije gotovinskih računa, putnih
naloga, te vođenje dnevne blagajne.

c) Odjel za nadzor i kontrolu
tehničko-financijskih poslova

Članak 26.

Odjel za nadzor i kontrolu
tehničko-financijskih poslova obavlja upravne i stručne poslove kontrole i
nadzora tehničke dokumentacije, kvalitete i kvantitete izvedbe radova, rokova
izvršenja izvedbe radova, primjene tehničkih i drugih propisa koji uređuju
gradnju, kao što su poslovi kontrole projektno-tehničke dokumentacije, izvedbe
radova, postupak izrade i ovjere obračunske dokumentacije nadzornih službi i
izvoditelja radova; kontrolu postupka provedbe javnog nadmetanja; priprema i
sudjeljuje u izradi akata tehničke i obračunske dokumentacije, te kontrolu (i
obustavu) isplata; obavlja poslove kontrole primjene zakona, drugih propisa,
podzakonskih akata, upravnih i drugih akata poslovanja iz djelokruga Ministarstva,
te prati i usklađuje njihovu primjenu; utvrđuje povredivost propisa i drugih
akata poslovanja uprava, te predlaže mjere za otklanjanje uočenih
nepravilnosti; daje prijedloge i primjedbe na nacrte zakona i drugih propisa iz
djelokruga Ministarstva; obavlja upravne i stručne poslove kontrole pripreme i
provedbe postupaka nabava pojedinih uprava, uključujući i kontrolu natječajne
dokumentacije; analizu ponuda i odabir najpovoljnijih ponuditelja; daje stručna
mišljenja na upite i predstavke stranaka i drugih subjekata u ostvarivanju
njihovih prava vezanih za primjenu propisa iz djelokruga Ministarstva.

B) 6. UPRAVA ZA PROGNANIKE, POVRATNIKE
I IZBJEGLICE

Članak 27.

Uprava za prognanike, povratnike i
izbjeglice obavlja upravne i stručne poslove koji se odnose na: provođenje
propisa o prognanicima, povratnicima i izbjeglicama, o povratu imovine
vlasnicima dodjeljene privremeno, u posjed i korištenje, korisnicima na
područjima posebne državne skrbi, o stambenom zbrinjavanju na područjima
posebne državne skrbi, o povratku prognanika i izbjeglica; provodi međunarodne
sporazume o povratku izbjeglica; surađuje s inozemnim vladinim i nevladinim, te
domaćim nevladinim organizacijama u svezi s povratkom, povratom imovine i
osiguravanjem stambenog zbrinjavanja; provodi organiziranu skrb prognanika,
povratnika i izbjeglica, zbrinjavanje starih i nemoćnih prognanika, povratnika
i izbjeglica u posebnoj potrebi; formira i ažurira središnje baze podataka;
gospodari i upravlja državnom i doniranom imovinom; financijski i knjigovodstveno
prati izvr­šenje tekućih kapitalnih izdataka sukladno pozicijama državnog
proračuna; financijsko i knjigovodstveno prati proračunska i izvanproračunska
sredstava Republičkog fonda “Kralj Zvonimir”, predlaže propise iz nadležnosti
Uprave; izvješćuje nadležna tijela i javnost o radu; organizira zbrinjavanje
osoba koje su napustile mjesto prebivališta zbog prirodnih katastrofa; te
obavlja i druge poslove koje odredi ministar.

Uprava
za prognanike, povratnike i izbjeglice obavlja administrativno stručne poslove
Republičkog fonda “Kralj Zvonimir”, kao stručna služba Republičkog fonda “Kralj
Zvonimir”.

Za
obavljanje poslova u Upravi za prognanike, povratnike i izbjeglice ustrojavaju
se sljedeći odjeli:

a)
Odjel za zbrinjavanje prognanika, povratnika i izbjeglica

b)
Odjel za statusna prava i imovinsko-pravne poslove prognanika, povratnika i
izbjeglica

c)
Odjel za financijsko poslovanje Republičkog fonda “Kralj Zvonimir”.

a) Odjel za zbrinjavanje prognanika,
povratnika i izbjeglica

Članak 28.

Odjel za zbrinjavanje prognanika,
povratnika i izbjeglica obavlja stručne i administrativne poslove koji se
odnose na: planiranje, pripremu, koordiniranje, organiziranje i usklađivanje
aktivnosti radi provođenja sustava organiziranog i privatnog smještaja
prognanika, povratnika i izbjeglica, sustava skrbi o starim i nemoćnim osobama
s posebnim potrebama; upravlja radom prognaničkih i izbjegličkih naselja;
obavlja stručne i administrativne poslove koji se odnose na planiranje,
pripremu, organiziranje, koordiniranje i usklađivanje aktivnosti radi povrata
imovine dodijeljene privremeno u posjed i na korištenje temeljem posebnih
propisa na područjima posebne državne skrbi, stambenog zbrinjavanja dodjelom u
najam obiteljskih kuća ili stanova u državnom vlasništvu na područjima posebne
državne skrbi, upravlja i raspolaže državnom imovinom osiguranoj za stambeno
zbrinjavanje; analizira probleme u svezi povrata imovine i stambenog
zbrinjavanja, daje prijedloge za njihovo rješavanje, koordininira rad
regionalnih ureda iz nadležnosti odjela, izrađuje analize, prikaze i izvješća,
predlaže odgovarajuće mjere.

Za obavljanje poslova i zadaća Odjela za
zbrinjavanje prognanika, povratnika i izbjeglica ustrojava se:

a) 1. Odsjek za povrat imovine i stambeno
zbrinjavanje,

a) 2. Odsjek za skrb prognanika,
povratnika i izbjeglica,

a) 3. Odsjek za povratak prognanika,
povratnika i izbjeglica.

a) 1. Odsjek za za povrat imovine i
stambeno zbrinjavanje

Odsjek za povrat imovine i stambeno
zbrinjavanje kompletira zahtjeve vlasnika stambenih objekata dodijeljenih
privremeno u posjed i na korištenje, priprema naloge za postupanje stambenim
komisijama, priprema rješenja o ukidanju ili poništenju rješenja o davanju
imovine na privremeno korištenje, vodi evidenciju o istima, vodi evidenciju
riješenih i neriješenih slučajeva povrata imovine, rješava predmete u postupku
ostvarivanja prava na stambeno zbrinjavanje dodjelom u najam obiteljske kuće
ili stana u državnom vlasništvu, kompletira zaprimljene predmete podnositelja
zahtjeva za sklapanje ugovora o najmu ili darovanju, evidentira i prati
izvršenje istih, u slučaju neizvršenja uvjeta predlaže odgovarajuće mjere, vodi
evidencije o broju podnijetih zahtjeva za stambeno zbrinjavanje po pojedinim
oblicima stambenog zbrinjavanja, koordinira rad stambenih komisija, vodi
očevidnike dodijeljene i darovane nepokretne državne imovine namjenjene za
stambeno zbrinjavanje.

a) 2. Odsjek za skrb prognanika,
povratnika i izbjeglica

Odsjek za skrb prognanika, povratnika i
izbjeglica vodi sustav organiziranog i privatnog smještaja prognanika,
povratnika i izbjeglica, izrađuje plan i program racionalizacije smještajnih
kapaciteta, obavlja nadzor kvalitete smještaja i prehrane, vodi brigu o stanju
objekata, provodi prihvat i smještaj prognanika i izbjeglica, izdaje uputnice,
suglasnosti i obavijesti o pravu na organizirani smještaj, vodi evidencije o
istima, organizira preseljenja i iseljenja, izrađuje izvješća o realiziranim
preseljenjima, o broju organizirano smještenih osoba, socijalnom statusu osoba,
kontrolira analitičke obrasce kojima se evidentiraju promjene podataka
smještaja, provodi odgovarajuće mjere za kvalitetniju skrb o osobama s posebnim
potrebama, sastavlja i vodi evidencije o socijalnim anemnezama obitelji
korisnika, upućuje na smještaj stare i nemoćne prognanike, povratnike i
izbjeglice u odgovarajuće smještajne objekte, koordinira rad stručnog osoblja u
objektima organiziranog smještaja, pronalazi smještajne kapacitete za stare i
nemoćne u ustanovama, izrađuje program potreba za osobe s posebnim potrebama,
te obavlja nadzor nad provedbom istih, koordinira rad prognaničko izbjegličkih
naselja:

- Prognaničko izbjegličko naselje “Blaca”,
Rokovci

- Prognaničko izbjegličko naselje “Naselje
prijateljstva”, Čepin

- Prognaničko izbjegličko naselje “Gaza”,
Karlovac

- Prognaničko izbjegličko naselje “Mala
Gorica”, Petrinja

- Prognaničko izbjegličko naselje
“Pisarovina”, Pisarovina

- Prognaničko izbjegličko naselje
“Dumače”, Dumače.

a) 3. Odsjek za povratak prognanika,
povratnika i izbjeglica

Odsjek za povratak prognanika, povratnika
i izbjeglica obavlja stručne i administrativne poslove koji se odnose na:
planiranje, pripremu, koordiniranje, organiziranje i usklađivanje aktivnosti
radi povratka unutar Republike Hrvatske, u i iz Republike Hrvatske, provedbe
međunarodnih sporazuma o povratku; organizira provjere na terenu stambenih
objekata zbog mogućnosti povratka; poduzima odgovarajuće mjere radi
osiguravanja povratka; izdaje odgovarajuću ispravu za realizaciju povratka;
izdaje prijed­log plana povratka; vodi evidenciju o broju zahtjeva za povratak
i prati realizaciju istih; analizira nastale probleme u svezi s povratkom i
daje prijedloge za njihovo rješavanje; koordinira rad regionalnih ureda za
poslove iz nadležnosti odjela; kontrolira analitičke obrasce kojima se
evidentiraju promjene statusa.

b) Odjel za statusna pravna i
imovinsko-pravne poslove prognanika, povratnika i izbjeglica

Članak 29.

Odjel za statusna prava i imovinsko-pravne
poslove prognanika, povratnika i izbjeglica obavlja upravne i stručne poslove
koji se odnose na: izradu i provedbu zakona i drugih propisa iz djelokruga
Uprave, daje prijedloge, primjedbe i mišljenja na nacrte prijedloga zakona
drugih tijela državne uprave, daje očitovanja radi zastupanja u imovinsko
pravnim sporovima pokrenutim pri sudovima, daje očitovanje Upravnom sudu
Republike Hrvatske za pokrenute upravne sporove, vodi upravni postupak povodom
žalbi stranaka, izrađuje i u formalno-pravnom smislu kontrolira ugovore koje
sklapa Uprava, priprema prijedloge odluke o statusnim pravima, prati odgovarajuće
propise objavljene u službenim glasilima, koordinira rad regionalnih ureda,
pruža pravnu pomoć, obavlja uredske poslove, čuva arhivsku građu; te stručne i
administrativne poslove koji se odnose na planiranje, pripremu, organiziranje,
koordiniranje i usklađivanje aktivnosti radi formiranja, upravljanja i obuhvata
središnje evidencije podataka o prognanicima, povratnicma i izbjeglicama,
njihovim pravima, imovini dodijeljenoj po posebnim propisima u posjed i na
korištenje, podnijetim zahtjevima za povrat imovine i vraćenoj imovini
vlasnicima, stambenom zbrinjavanju, te drugim evidencijama iz nadležnosti
Uprave, organizira i kontrolira unos podataka; izrađuje statis­tička izvješća i
izvješćivanja, prati tekuće održavanje opreme, razmjenjuje podatke iz središnje
evidencije s drugim tjelima državne uprave, provodi i organizira edukaciju
službenika i na­mještenika na području informatičke opreme, koordinira rad
regionalnih ureda iz nadležnosti odjela, analizira probleme u svezi
informatičke podrške i daje prijedloge za rješavanje, izrađuje analize, prikaze
i izvješća.

Za
obavljanje poslova i zadaća iz nadležnosti Odjela za statusna pravna i
imovinsko-pravne poslove prognanika, povratnika i izbjeglica ustrojava se:

b)
1. Odsjek za imovinsko-pravne poslove prognanika, povratnika i izbjeglica

b) 2. Odsjek središnje evidencije i
analize

b) 3.Odsjek za statusna prava prognanika,
povratnika i izbjeglica i opće poslove

b) 1. Odsjek za imovinsko-pravne poslove
prognanika, povratnika i izbjeglica

Odsjek za imovinsko-pravne poslove
prognanika, povratnika i izbjeglica izrađuje i u formalno-pravnom smislu
kontrolira ugovore o najmu s vlasnikom stambenog objekta u slučaju kad se ne
može osigurati stambeno zbrinjavanje za privremenog korisnika, evidentira i
prati izvršenje uvjeta iz ugovora, u slučaju neizvršenja uvjeta predlaže
odgovarajuće mjere, priprema dokumentaciju za pokretanje postupka prisilnog
iseljenja, izrađuje i u formalno-pravnom smislu kontrolira ugovore o najmu
obiteljskih kuća i stanova u državnom vlasništvu, te ugovore koje zaključuje
Republički fond “Kralj Zvonimir”, sastavlja podneske nadležnom tjelu za
zastupanje u postupcima pokrenutim radi prisilnog iseljenja iz privatnih
stambenih objekata, priprema odgovore na tužbe pokrenute pri redovnim sudovima
u slučajevima stambenog zbrinjavanja, priprema odgovore na pismene primjedbe i
predstavke stranaka i pravnih subjekata iz područja imovinskog prava.

b) 2. Odsjek središnje evidencije i
analize

Odsjek središnje evidencije i analize
obavlja poslove vezane uz obradu podataka prikupljenih na temelju dokumentacije
iz djelokruga poslova Uprave, preuzima i kontrolira dokumentaciju, vrši unos
podataka, izrađuje i analizira statistička izvješća za potrebe Uprave, nadgleda
i usklađuje programske potrebe odjela i regionalnih ureda, sudjeluje u provedbi
izrade programskih rje­šenja, održava i razvija postojeća programska rješenja,
izrađuje potrebne obrasce za vođenje evidencija, upravlja bazama podataka o
prognanicima, povratnicima i izbjeglicama, te njihovim pravima, upravlja s
nivoom prava pristupa korisnika do određenih podataka, obučava službenike i
namještenike u primjeni programskih rješenja, održava sustav središnje
evidencije podataka o prognanicima, povratnicima i izbjeglicama, njihovim
pravima, imovini dodijeljenoj po posebnim propisima u posjed i na korištenje,
brine se za nesmetano funkcioniranje sustava, kontrolira rad i funkcioniranje
sklopovske opreme, operativnih sustava i alata vezanih uz sustave, instalira i
održava opremu do nivoa specijaliziranih servisa, vodi evidenciju i odgovara za
preraspodjelu opreme, educira korisnike opreme i alata za kvalitetnu primjenu
istih, održava središnje telekomunikacijske veze i veze područnih ureda na
terenu, provodi sigurnosne mjere zaštite sustava i svih evidencija, održava
funkcioniranje lokalnih mreža.

b) 3. Odsjek za statusna prava prognanika,
povratnika i izbjeglica i opće poslove

Odsjek za statusna prava prognanika,
povratnika i izbjeglica i opće poslove obavlja upravne i stručne poslove koji
se odnose na rješavanje žalbi u drugostupanjskom upravnom postupku o statusnim
pravima prognanika, povratnika i izbjeglica, priprema odgovore na tužbe
pokrenute kod Upravnog suda Republike Hrvatske radi ukidanja statusa
prognanika, povratnika i izbjeglice, izdaje uvjerenja i odgovarajuće isprave,
priprema odgovore na prigovore, primjedbe, zamolbe i dopise stranaka i pravnih
subjekata u svezi s statusnim pravima, daje pravne savjete regionalnim uredima
u dijelu koji se odnosi na upravno-pravne poslove i statusna prava prognanika, povratnika
i izbjeglica, priprema prijedloge propisa, stručnih mišljenja, naputaka i
drugih uputa radi provedbe zakona i drugih propisa, te izrađuje i druge akte iz
djelokruga Uprave,vodi propisane evidencije i očevidnike, obavlja uredske
poslove.

c) Odjel za financijsko poslovanje
Republičkog fonda “Kralj Zvonimir”

Članak 30.

Odjel za financijsko poslovanje
Republičkog fonda “Kralj Zvonimir”obavlja stručne i administrativne poslove
koji se odnose na planiranje, pripremu, organiziranje, koordiniranje i uskla­đi­vanje
aktivnosti radi financiranja troškova koji proizlaze iz prava prognanika,
povratnika i izbjeglica preko Republičkog fonda “Kralj Zvonimir”, financijski i
knjigovodstveno prati njegova pro­računska i izvanproračunska sredstva,
financijski i knjigovodstveno prati proračunska sredstva Uprave, provedbu
međuna­rodnih financijskih programa, vodi vanbilančne evidencije nabavljene i
donirane nepokretne i pokretne imovine iz proračuna i izvan­proračunskih
izvora, operativno priprema podatke za izradu naloga radi isplate novčanih
naknada putem štednih knjižica, prati provođenje prava i obveza nastalih iz
sklopljenih ugovora, obavlja stručne poslove za izradu analitičkih kontnih
planova, organizira provedbu nabavki materijala i usluga, utvrđuje mjerila za obračun
troškova zbrinjavanja i pomoći prognanicima, povratnicima i izbjeglicama,
izrađuje financijske planove i izvješća za Upravni odbor Republičkog fonda
“Kralj Zvonimir” i Vladu Republike Hrvatske, izrađuje prijedlog proračuna
temeljem plansko-anali­tičkih podataka, osigurava podatke i dokumentaciju za
provođenje kontrole i revizije, koordinira rad regionalnih ureda iz djelokruga
računovodstvenog poslovanja, izrađuje stručne analize i izvješća, vodi
evidencije, predlaže odgovarajuće mjere.

Obavlja
stručne i administrativne poslove koji se odnose na koordinaciju, suradnju i
provedbu programa s međunarodnim vladinim i nevladinim, te domaćim nevladinim
organizacijama koji su sudionici u procesu povratka prognanika, povratnika i
izbjeglica, povrata imovine dodijeljene privremeno u posjed i na korištenje,
stambeno zbrinjavanje na područjima posebne državne skrbi; izrađuje projekte i
programe, stručne analize, izvješća i predlaže odgovarajuće mjere.

Za
obavljanje poslova i zadaća Odjela za financijsko poslovanje Republičkog fonda
“Kralj Zvonimir” ustrojava se:

c)
1. Odsjek financijske operative i analize

c)
2. Odsjek knjigovodstva i likvidature

c)
3. Odsjek za provedbu međunarodnih programa.

c) 1. Odsjek financijske operative i
analize

Odsjek financijske operative i analize
obavlja evidentiranje svih podataka vezanih za isplatu novčanih naknada,
izrađuje mjesečne obračune prava na novčanu naknadu koja se isplaćuju putem
štednih knjižica, vodi evidencije o osobama koje primaju novčane naknade i
pomoći u privatnom smještaju putem štednih knjižica, vrši razmjenu i
usklađivanje podataka s poslovnom bankom, izdaje naloge za upis u štedne
knjižice, odgovara na pisane predstavke u svezi s novčanim naknadama, vrši
gotovinska i bezgotovinska plaćanja, izrađuje propisane obračune, evidencija i
provođenje instrumenata osiguranja plaćanja, obavlja gotovinska i bezgotovinska
plaćanja svih obveza, organizira nabavke materijala i usluga.

c) 2. Odsjek knjigovodstva i likvidature

Odsjek knjigovodstva i likvidature
knjigovodstveno prati osnovnu djelatnost Republičkog fonda “Kralj Zvonimir”
sukladno Zakonu o knjigovodstvu neprofitnih organizacija, njegova prora­čunska
i izvanproračunska sredstva, osigurava podatke za izradu polugodišnjih i
godišnjih obračuna, vodi evidenciju o dobav­ljačima za usluge, o refundacijama
troškova novčanim uputnicama, o osnovnim sredstvima, o mjestu i vrsti troška
koji proizlazi iz osnovne djelatnosti i osigurava podatke o gotovinskim i
bezgotovinskim plaćanjima, kontira knjigovodstvenu dokumentaciju i osigurava
podatke za izradu propisanih obračuna.

Obavlja financijsku i sadržajnu kontrolu
ispostavljenih faktura i propisanih priloga za sve vrste troškova koji se
financiraju iz sredstava Republičkog fonda “Kralj Zvonimir”, vodi evidencije o
zaprimljenim fakturama i propisanim prilozima, o plaćenim obvezama, pripriprema
naloge za plaćanje, izrađuje financijske temeljnice za knjigovodstveno
evidentiranje, provodi financijska usklađenja s dobavljačima za usluge.

c) 3. Odsjek za provedbu međunarodnih
programa

Odsjek za provedbu međunarodnih programa
obavlja stručne i administrativne poslove koji se odnose na koordinaciju,
suradnju i provedbu programa s međunarodnim vladinim i nevladinim, te domaćim
nevladinim organizacijama koji su sudionici u procesu povratka prognanika,
povratnika i izbjeglica, povrata imovine dodijeljene privremeno u posjed i na
korištenje, stambeno zbrinjavanje na područjima posebne državne skrbi.

Odsjek za provedbu međunarodnih programa
organizira i provodi vanbilančnu evidenciju izvanproračunskih programa preko
računa Republičkog fonda “Kralj Zvonimir”; organizira i provodi financijske
programe međunarodnih organizacija, sudjeluje u izradi programa, organizira
financiranje svih poslova vezanih uz realizaciju programa, prati devizne
doznake i realizaciju namjenskih sredstava, te iste evidentira u zasebnim
organizacijskim jedinicama, obavlja kontakte oko usklađenja istih, te izradu
izvješća o realizaciji programa, osigurava dokumetaciju za provođenje revizije.

Članak 31.

Za obavljanje operativnih poslova skrbi o
prognanicima, povratnicima i izbjeglicama, povratka, povrata imovine dodjeljene
privremeno u posijed i na korištenje na područjima posebne državne skrbi,
stambenog zbrinjavanja privremenih korisnika privatne imovine na područjima
posebne državne skrbi, ustrojavaju se slijedeće područne jedinice područni
uredi:

1. Za područje Zagrebačke županije i Grada
Zagreba, Varaždinske županije, Međimurske županije, Krapinsko-zagorske
županije, Koprivničko-križevačke županije, Istarske županije, Primorsko-goranske
županije, nadležan je Regionalni ured Zagreb sa sjedištem u Zagrebu;

2. Za područje Sisačko-moslavačke
županije, Karlovačke županije, Bjelovarsko-bilogorske županije, nadležan je
Regionalni ured Sisak sa sjedištem u Sisku;

3. Za područje Ličko-senjske županije,
Zadarske županije, Šibensko-kninske županije, Splitsko-dalmatinske županije i
Du­bro­vačko-neretvanske županije, nadležan je Regionalni ured Knin, sa
sjedištem u Kninu;

4. Za područje Vukovarsko-srijemske
županije, Osječko-baranjske županije, Virovitičko-podravske županije,
Požeško-slavonske županije, Brodsko-posavske županije, nadležan je Regionalni
ured Vukovar sa sjedištem u Vukovaru.

Regionalni uredi obavljaju: upravne,
stručne i administrativne poslove koji se odnose na rješavanje pravnog položaja
prognanika, povratnika i izbjeglica, izdavanje isprava kojima dokazuju svoj
pravni položaj na osnovi kojih ostvaruju propisana prava; organiziraju i
kontroliraju provođenje skrbi te prisutnost osoba u objektima organiziranog
smještaja, vode brigu o imovini u objektima organiziranog smještaja, provode
iseljavanje iz objekata, ovjeravaju osobe kartone, operativno provode postupke
povrataka, donose prvostupanjska rješenja, zaprimanje i kompletiranje zahtjeva
za povrat imovine dodjeljene privremeno u posjed i na korištenje, zaprimanje i
kompletiranje zahtjeva za stambeno zbrinjavanje; provjere stambenih objekata u
mjestima povratka i izvješćivanje o istima.

III. UPRAVLJANJE MINISTARSTVOM

Članak 32.

Ministar predstavlja Ministarstvo i
upravlja njegovim radom.

Zamjenik ministra zamjenjuje ministra u
slučaju njegovog izbivanja ili spriječenosti te obavlja i druge poslove koje mu
povjeri ministar.

Ukoliko zamjenik ministra nije imenovan,
ministra zamje­njuje pomoćnik ministra kojeg odredi ministar.

Radom uprava u sastavu Ministarstva
upravljaju pomoćnici ministra.

Radom Tajništva Ministarstva upravlja
tajnik Ministarstva.

Članak 33.

Na čelu odjela u sastavu uprava i
Tajništva Ministarstva su načelnici.

Na čelu Kabineta ministra je tajnik
Kabineta.

Na čelu odsjeka, pododsjeka i odjeljka su
voditelji.

Na čelu područnih ureda su pročelnici.

Članak 34.

Načelnici odjela u sastavu uprava
odgovorni su za svoj rad ministru i pomoćniku ministra koji upravlja tom
upravom.

Načelnici odjela Tajništva Ministarstva
odgovorni su za svoj rad ministru i tajniku Ministarstva.

Pročelnici područnih ureda odgovorni su za
svoj rad ministru i pomoćniku ministra.

Članak 35.

Ovlasti i odgovornosti državnih službenika
i namještenika pobliže će se utvrditi Pravilnikom o unutarnjem redu.

IV. SLUŽBENICI I NAMJEŠTENICI
MINISTARSTVA

Članak 36.

Poslove i zadatke iz djelokruga
Ministarstva ovisno o vrsti, složenosti, stručnoj spremi i drugim uvjetima
obavljaju službenici i namještenici, raspoređeni na radna mjesta u skladu sa
Zakonom o državnim službenicima i namještenicima i propisima donesenim na
osnovu istoga.

Okvirni broj državnih službenika i
namještenika potrebnih za obavljanje poslova iz djelokruga Ministarstva
određuje se u tabeli koja je sastavni dio ove Uredbe i ne objavljuje se u
»Narodnim novinama«.

V. PRIJELAZNE I ZAVRŠNE ODREDBE

Članak 37.

Pitanja od značaja za rad Ministarstva
koja nisu uređena Zakonom, Uredbom o načelima za unutarnje ustrojstvo tijela
državne uprave i ovom Uredbom, uredit će se Pravilnikom o unutarnjem redu, a
osobito broj potrebitih službenika i namještenika s naznakom njihovih osnovnih
poslova i zadaća te stručnih uvjeta potrebnih za njihovo obavljanje, kao i
njihove ovlasti i odgovornosti.

Ministar Ministarstva, će u roku od 60
dana, od dana stupanja na snagu ove Uredbe, donijeti Pravilnik o unutarnjem
redu Ministarstva, uz prethodnu suglasnost ministarstva nadležnog za poslove
opće uprave.

Članak 38.

Danom stupanja na snagu ove Uredbe
prestaje važiti Uredba o unutarnjem ustrojstvu Ministarstva za javne radove,
obnovu i graditeljstvo (»Narodne novine«, broj 27/00).

Članak 39.

Ova Uredba stupa na snagu danom objave u
»Narodnim novinama«.

Klasa: 023-03/01-01/38
Urbroj: 5030115-01-1
Zagreb, 26. srpnja 2001.

Potpredsjednica
**Željka Antunović,** v. r.

Uredba, NN 70/2001-1201